PIRMĀS INSTANCES TIESAS SPRIEDUMS (piektā palāta)
2004. gada 21. oktobrī
Lieta T‑49/03
Gunda Schumann
pret
Eiropas Kopienu Komisiju
Ierēdņi – Vispārējs konkurss – Iepriekšējās atlases tests – Viena vairāku atbilžu jautājuma anulēšana – Samērīguma princips – Paziņojuma par konkursu pārkāpums
Pilns teksts vācu valodā II - 0000
Priekšmets:         Prasība atcelt vispārējā konkursa COM/A/11/01 atlases komisijas lēmumu, ar kuru prasītājam ir liegta iespēja piedalīties iepriekšējās
atlases testam sekojošos pārbaudījumos.
Nolēmums:         Prasību, ciktāl tā attiecas uz 2002. gada 19. jūlija lēmuma atcelšanu, noraidīt kā nepieņemamu. Prasību, ciktāl tā attiecas
uz 2002. gada 4. jūnija lēmuma atcelšanu, noraidīt kā nepamatotu. Lietas dalībnieki sedz savus izdevumus paši.
Kopsavilkums
1.     Ierēdņi ─ Prasība ─ Konkursa atlases komisijas lēmums ─ Iepriekšēja administratīva sūdzība ─ Neobligātais raksturs ─ Iesniegšana
─ Sekas ─ Ar iepriekšējo sūdzību saistīto procesuālo ierobežojumu ievērošana
(Civildienesta noteikumu 90. un 91. pants)
2.     Ierēdņi ─ Prasība ─ Iepriekšēja administratīva sūdzība ─ Identisks priekšmets un pamati ─ Pamati un argumenti, kas nav iekļauti
sūdzībā, bet kas ar to ir cieši saistīti ─ Pieņemamība
(Civildienesta noteikumu 90. un 91. pants)
3.     Ierēdņi ─ Konkurss ─ Konkurss, kas balstīts uz kvalifikāciju un pārbaudījumiem ─ Nelikumības un kļūdas vispārēja konkursa
pārbaudījumu gaitā ─ Atlases komisijas diskrecionārā vara to novēršanā, neorganizējot jaunus pārbaudījumus
4.     Ierēdņi ─ Konkurss ─ Konkurss, kas balstīts uz kvalifikāciju un pārbaudījumiem ─ Atlases komisijas diskrecionārā vara ─ Robežas
─ Paziņojums par konkursu
(Civildienesta noteikumu III pielikuma 1. panta 1. punkts)
1.     Prasības celšanas iespēja, kas ieinteresētai personai pieder attiecībā uz atlases komisijas lēmumu, parasti ietver tiešu vēršanos
pie Kopienu tiesas. Lai gan iepriekšējas administratīvas sūdzības, lai kāda arī būtu tās tiesiskā nozīme, iesniegšana pagarina
prasības celšanas termiņu, tad tomēr tā neatbrīvo ieinteresēto personu no procesuālo ierobežojumu ievērošanas, kas ir saistīti
ar tās izvēlēto iepriekšējās sūdzības ceļu.
(skat. 25. punktu)
Atsauce: Tiesa, 1986. gada 7. maijs, 52/85 Rihoux/Komisija, Recueil, 1555. lpp., 9. un turpmākie punkti.
2.     Obligātas atbilstības starp sūdzību un prasību princips, kas ir piemērojams visiem prasītājiem, kuri vai nu ir ierēdņi, vai
nu vēlas par tādiem kļūt, nosaka, ka, lai Kopienu tiesai izvirzītais pamats būtu pieņemams, tam jābūt izvirzītam jau pirmstiesas
procedūrā, lai kompetentai institūcijai būtu iespēja saņemt pietiekami precīzu informāciju par pretenzijām, ko ieinteresētā
persona izvirza pret apstrīdēto lēmumu, un izšķirt strīdu mierizlīguma ceļā. Lai gan Kopienu tiesai sniegtie prasījumi var
ietvert tikai pretenzijas, kas balstās uz tāda pamata, kas ir identisks sūdzībā norādīto pretenziju pamatam, tad tomēr šīs
pretenzijas var tikt turpmāk attīstītas, iesniedzot pamatus un argumentus, kas nav nepieciešami norādīti sūdzībā, bet ir ar
to cieši saistīti.
Ņemot vērā, ka pirmstiesas procedūrai ir neformāls raksturs un ieinteresētas personas šajā stadijā parasti darbojas bez advokāta
atbalsta, administrācijai ir nevis jāinterpretē sūdzības sašaurināti, bet, turpretim, tās jāpārbauda atklātības garā.
(skat. 37.‑39. punktu)
Atsauces: Tiesa, 1989. gada 14. marts, 133/88 Del Amo Martinez/Parlaments, Recueil, 689. lpp., 11. punkts; Pirmās instances tiesa, 1996. gada 6. jūnijs, T‑262/94 Baiwir/Komisija, Recueil FP, I‑A‑257. un II‑739. lpp., 41. punkts; Pirmās instances tiesa, 2003. gada 14. oktobris, T‑174/02 Wieme/Komisija, Recueil FP, I‑A‑241. un II‑1165. lpp., 18. punkts, un citētā judikatūra.
3.     Gadījumā, ja atlases komisija saskaras ar nelikumībām vai kļūdām, kas ir pieļautas vispārēja konkursa ar liela personu skaita
piedalīšanos gaitā un ko, ievērojot samērīguma un labas administrēšanas principu, nevar novērst, atkārtojot konkursa pārbaudījumus,
atlases komisijai ir plaša diskrecionārā vara. Šādā veidā atlases komisija, kas saskaras ar kļūdu vienā no 40 iepriekšējās
atlases jautājumiem un anulē šo jautājumu, sadalot šī pārbaudījuma vērtējuma punktus starp atlikušajiem jautājumiem, pienācīgi
izmanto savas pilnvaras un veic pasākumus, ievērojot samērīguma principa prasības.
(skat. 53.‑55. punktu)
Atsauces: Pirmās instances tiesa, 2001. gada 17. janvāris, T‑189/99 Gerochristos/Komisija, Recueil FP, I‑A‑11. un II‑53. lpp., 25. punkts; Pirmās instances tiesa, 2001. gada 2. maijs, T‑167/99 un T‑174/99 Giulietti u.c./Komisija, Recueil FP, I‑A‑93. un II‑441. lpp., 58. punkts.
4.     Lai gan atlases komisijai ir plaša diskrecionārā vara konkursa noteikumu noteikšanā, to ierobežo publicētā paziņojuma par
konkursu teksts. Paziņojuma par konkursu formulējums veido gan likumības, gan arī atlases komisijas vērtējuma ietvarus.
(skat. 63. punktu)
Atsauces: Tiesa, 1982. gada 18. februāris, 67/81 Ruske/Komisija, Recueil, 661. lpp., 9. punkts; Pirmās instances tiesa, 1997. gada 16. aprīlis, T‑80/96 Fernandes Leite Mateus/Padome, Recueil FP, I‑A‑87. un II‑259. lpp., 27. punkts; Pirmās instances tiesa, 2003. gada 5. marts, T‑24/01 Staelen/Parlaments, Recueil FP, I‑A‑79. un II‑423. lpp., 47. punkts.